Min anmeldelse omhandler hovedsageligt en pakke jeg modtog i dag. Men det sker tit, som i dag, når jeg modtager pakker fra Post Danmark, at jeg ingen besked får om, at pakken er ankommet. Da jeg tit bestiller pakker fra internetfirmaer, både med og uden direkte levering på min adresse, ankommer de med Post Danmark, enten på min egen adresse eller i en "postbutik". Denne gang fik jeg ingen mail eller blanket om at der var kommet en pakke til mig. Det fandt jeg selv ud via Track and Trace nummeret, som jeg fik af internetbutikken. I Track and Trace oversigten på internettet stod i sidste besked, at pakken for halvandet døgn siden var ankommet i en postbutik - ingen adresse, hvor jeg kunne finde den. Jeg oprettede en chat med Post Danmark via deres hjemmeside, hvor medarbejderen sagde at jeg burde have fået en mail om pakken. Nej, det havde jeg ikke. Hun kunne oplyse mig om, hvor min pakke var, og jeg kunne så hente den ved at fremvise mit sygesikringsbevis i en nærtliggende Føtex. Hvordan skulle jeg selv have gættet det uden at få besked fra Post Danmark? Andre gange har jeg skullet hente det på et rigtigt posthus, hvilket jeg har fået oplyst uden besked fra Post Danmark, men måtte selv ringe til kundeservice. Jeg har også prøvet, at postbuddet er gået forgæves med en pakke på min adresse, da jeg ikke var hjemme, men han havde ikke lagt en blanket i postkassen. Da jeg syntes, der var gået lang tid siden jeg havde bestilt, henvendte jeg mig til internetbutikken. De sagde, at de havde afsendt for mange dage siden, så jeg ringede til Post Danmark. I telefonen dengang sagde de, at den lå på en posthus og ville blive sendt retur til internetbutikken, hvis jeg ikke snart hentede den. Men hvordan skulle jeg vide det uden at få en besked, som plejer at være en blanket i postkassen, om at pakken har været forsøgt afleveret? 
Post Danmarks service: Posthuse lukker på stribe, og små postkontorer åbner i varehuse. Fint, men hvordan skal kunderne så vide, hvor vores pakker befinder sig, når man ikke får besked?
Eneste grund til, at Post Danmark her får mere end én stjerne er, at det lykkedes mig at afhente denne pakke i postbutikken i første forsøg, og at den er ubeskadiget. 
Vil gerne lige tilføje sidst i denne anmeldelse, at det lader til, at Post Danmarks pakkeforsendelsesservice er blevet markant dyrere indenfor det sidste år til to år, da flere internetbutikker jeg plejer at handle med, er begyndt at sende varer "uden omdeling", fx til en postbutik og ikke til kundens hjemadresse, medmindre jeg vil betale ekstra mange penge for forsendelse. Ved rundringning til dem, fortæller de at det er blevet dyrere for dem at sende pakker, så de beder kunderne betale mere for at få varer leveret helt hjem til kundens egen adresse, fremfor til en postbutik, hvor kunden så selv skal hente den. Derfor lyder min overskrift: "Er servicen i Post Danmark sparet væk", siden man ikke engang får besked mere, om at der ligger en pakke og venter.


Følgende er skrevet efter Post Danmarks svar, den 21. 2. 2014:
Nej, det er netop problemet for mig som forbruger, at I ikke ved, hvorfor tingene går galt, og at jeg ikke får besked om pakker, der ligger og venter med den risiko, at jeg ikke får min pakke, som jeg i øvrigt altid betaler penge for, at I sørger for, at jeg modtager. Jeg har jo oplevet dette mange gange nu. Og ja, inden jeg talte med jeres chat, tjekkede jeg min mail OG min postkasse OG mit spam-filter. Medarbejderen oplyste hvilken e-mail adresse I havde i jeres system, og den var korrekt - trods det var der ingen besked til mig. Det er altså IKKE fordi jeg ikke forstår jeres system - det virker åbenbart bare ikke. Og det er dét min anmeldelse handler om, sammenholdt med, at jeg, som jeg skriver, har mange dårlige erfaringer med jeres dårlige/ikke fungerende service. Så jeg vil desværre ikke få en anden holdning, før jeg oplever at jeres system og såkaldte service fungerer.